**Michael Daniel Higgins** (iiriksi *Micheál Dónal Ó hUigínn*; s. 18. huhtikuuta 1941 Limerick) on irlantilainen poliitikko ja runoilija, joka valittiin lokakuussa 2011 Irlannin presidentiksi.

Elämä
-----

Higgins syntyi Limerickissä, mutta vietti nuoruutensa Claren kreivikunnassa. Ennen siirtymistään politiikkaan hän opiskeli Galwayssa, Irlannin kansallisyliopistossa sosiologiaa ja myös toimi luennoitsijana yliopistossa. Ollessaan vielä opiskelija hän liittyi Fianna Fáiliin, mutta siirtyi pian Työväenpuolueeseen.

### Poliittinen ura

Higgins pääsi vuonna 1981, kolmannella yrittämällään, Irlannin parlamentin alahuoneeseen (Dáil Éireann). Paikkansa hän menetti kuitenkin vain kaksi vuotta myöhemmin, mutta tuli jälleen valituksi vaaleissa 1987. Higgins oli 1990-luvulla Irlannin kulttuuriministerinä. Ministerinä ollessaan hän poisti lähetystoimintalaista sen keskustelua herättäneen osion 31, perusti uudelleen Irish Film Boardin sekä aloitti ensimmäisen iirinkielisen televisiokanavan, Telefis Na Gaeilgen (nyk. TG4).

Higgins pyrki vuonna 2004 Työväenpuolueen presidenttiehdokkaaksi, mutta ei tullut valituksi. Presidentinvaalissa 2011 Higgins valittiin Irlannin presidentiksi. Hän sai äänistä vajaat neljäkymmentä prosenttia, mutta ratkaisevalla kierroksella 56,8 prosenttia voittaen pahimmat kilpakumppaninsa Seán Gallagherin ja Martin McGuinnessin. Gallagher johti mielipidemittauksia vielä äänestysviikolla, mutta hänen suosionsa romahti, kun hänen yhteytensä Irlannin talouden rappiosta syytettyyn Fianna Fáiliin tulivat julki.

Virkaanastujaisjuhlassaan Dublinin linnassa Higgins ilmoitti eroavansa Työväenpuolueesta, jotta pystyisi olemaan koko kansan presidentti.

Higgins valittiin toiselle virkakaudelle lokakuussa 2018 pidetyssä presidentinvaalissa, jossa hän sai 56 prosenttia äänistä. Higgins oli ensimmäinen toista kauttaan hakeva istuva presidentti 50 vuoteen, joka haastettiin vaalissa.

Yksityiselämä
-------------

Michael D. Higgins on ollut naimisissa Sabina Coynen kanssa heinäkuusta 1974 lähtien. Higgins oli kosinut tuolloin näyttelijänä työskennellyttä puolisoaan edellisenä jouluna. Pariskunnalla on yhdessä neljä lasta.

Lähteet
-------

1. 1 2  O'Loughlin, Mikie: Michael D Higgins got married to Sabina Coyne in Dublin back in 1974 *RSVP Live*.  15.10.2018. Viitattu 2.12.2018. (englanniksi)
2. 1 2  O’Leary, Jennifer: Who is Michael D Higgins? *BBC News*.  28.10.2011. Viitattu 7.12.2018. (englanniksi)
3. ↑  Michael D's ode to the presidency  25.10.2011. Irish Times. Viitattu 30.10.2011. (englanniksi)
4. 1 2  Higgins nimitettiin Irlannin presidentiksi *YLE Uutiset*.  29.10.2011. Viitattu 30.10.2011.
5. ↑  Irish presidential election: Michael D Higgins elected *BBC News*.  29.10.2011. Viitattu 30.10.2011. (englanniksi)
6. ↑  Michael D Higgins re-elected as Irish president for second term *bbc.com*.  28.10.2018. BBC News. Viitattu 7.12.2018. (englanniksi)

Aiheesta muualla
----------------

* Higgins parlamentin tietokannassa (englanniksi)

* Kuvia tai muita tiedostoja aiheesta **Michael D. Higgins** Wikimedia Commonsissa

Irlannin presidentin lippuIrlannin presidentit

* Douglas Hyde
* Seán T. O’Kelly
* Éamon de Valera
* Erskine H. Childers
* Cearbhall Ó Dálaigh
* Patrick Hillery
* Mary Robinson
* Mary McAleese
* Michael D. Higgins


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Tšekki
* Alankomaat

 |
|  |
| Muut | 
* IdRef

 |

 |